Ongeluk eis vier lewens; strafbare manslag ondersoekDie ongeluk het Maandag in die vroeë oggendure plaasgevind. (Foto: Verskaf) Vier mense is Maandag in die vroeë oggendure op die R59 tussen Viljoenskroon en Bothaville dood toe die voertuie waarin hulle gereis het mekaar reg van voor getref het. ŉ Saak van strafbare manslag word intussen ondersoek. Altesame 19 mense het in die proses geringe tot ernstige beserings opgedoen. Slegs een persoon het ongedeerd van die voorval afgekom. Sers. Mahlomola Kareli, polisiewoordvoerder, sê die plaaslike polisiestasie op Viljoenskroon het om 01:45 ŉ noodoproep ontvang oor ŉ ongeluk wat in die rigting van Bothaville plaasgevind het. “By die polisielede se aankoms op die toneel het hulle twee voertuie, ŉ silwer Volkswagen Polo en ŉ 22-sitplek Mercedes Benz-kombi, op die toneel aangetref,” sê Kareli. “Die kombi het glo in die rigting van Bothaville gereis en die kleiner motor in dié van Viljoenskroon toe hulle mekaar reg van voor getref het.” Sipho Towa, woordvoerder van die Vrystaatse nooddienste, het aan Maroela Media bevestig dat paramedici hulle na die toneel gehaas het om die insittendes van die twee voertuie by te staan. Altesaam vier mense is op die toneel dood verklaar, terwyl 19 ander beseer is. “Drie mense was in ŉ kritieke toestand, tien het slegs matige beserings opgedoen en ses, onder wie ŉ kind, het geringe beserings opgedoen,” sê hy. Die beseerdes is na onderskeidelik die Nala-hospitaal op Bothaville, die Boitumelo-hospitaal op Kroonstad en die Bongani-hospitaal op Welkom geneem. Volgens Kareli word die oorsaak en die omstandighede van die ongeluk steeds ondersoek. “Die polisie van Viljoenskroon ondersoek ook ŉ saak van strafbare manslag.”